T. Cabaj, poslanec: (2007-02-01):
Materiál sme dostali spoločne pod tlačou 169, kde všetky náležitosti sú uvedené s konkrétnymi návrhmi na novelu. A pripomínam, že zákon Národnej rady Slovenskej republiky č. 39/1993 Z. z. v znení neskorších predpisov je ako osobitný predpis upravujúci pôsobnosť a postavenie Najvyššieho kontrolného úradu Slovenskej republiky, a tým chcem zároveň aj odpovedať pani kolegynke Tkáčovej, keď včera hovorila, prečo v tom svojom vyjadrení, aj keď spomenula okrajovo tento zákon, prečo nepredkladá tento návrh zákona vláda, ale prečo to predkladám ako poslanec. Len do pozornosti chcem dať jednu maličkosť. Najvyšší kontrolný úrad vznikol ako nezávislý orgán podľa ústavy. Nepracuje na ňom vláda. Je to záležitosť poslancov Národnej rady, a preto aj z toho dôvodu tak trochu načriem aj do minulosti. Bol som ten, ktorý v tejto oblasti pôsobil od samého začiatku, keď sa Najvyšší kontrolný úrad vytváral, keď sa prijímal prvý zákon o Najvyššom kontrolnom úrade, tak trochu som sa tejto problematike venoval. A ak si dobre spomeniete, časť tohto návrhu, ktorý teraz predkladám, bol pripravený na zaradenie ako novela zákona pri zákone o štátnej službe. Vzhľadom aj na to, že takisto zastávam názor, že nie je vhodné nepriamymi novelami vstupovať pri zákone o štátnej službe, preto som sa aj vtedy rozhodol, že napriek pripravenému návrhu a zozbieraným podpisom tento návrh som nepredložil do návrhu zákona o štátnej službe, ale jednoducho predkladám to samostatne, pretože je to samostatný zákon a myslím, že je to čistejšia legislatívna záležitosť tak, ako to máme teraz momentálne pred sebou. Táto novela navrhuje doplniť zákon 39/1993 Z. z. o Najvyššom kontrolnom úrade o charakteristiku platových tried zamestnancov Najvyššieho kontrolného úradu, platové tarify, a tiež navrhuje spôsob hospodárenia s rozpočtom Najvyššieho kontrolného úradu, povinnosť štátnych zamestnancov úradu prehlbovať si kvalifikáciu. Pripomínam, že o tejto problematike až tak veľmi nie je potrebné hovoriť. Je to len zosúladenie vecí, pretože podobným spôsobom máme riešené aj iné inštitúcie, t. j. Kancelária Národnej rady, Kancelária prezidenta a Kancelária verejného ochranu práv. Takže z tejto pozície navrhujem riešiť aj otázku zamestnancov Najvyššieho kontrolného úradu. Návrh zákona nebude mať dosah na štátny rozpočet, ani na rozpočty obcí a rozpočty vyšších územných celkov. Aj keď možno niekto bude namietať, že pri riešení tarifných tried pracovníkov Najvyššieho kontrolného úradu dochádza k určitému posunu. Ale už v dôvodovej správe je skonštatované a potvrdilo to aj ministerstvo financií pri hodnotení tejto predkladacej správy k návrhu zákona, ktorý vám predkladám teraz na zaradenie a posunutie do druhého čítania, konštatovali, že nebude to mať dosah na rozpočet, pretože v rámci kapitoly Najvyššieho kontrolného úradu je táto otázka poriešená a vychádzajú tie prostriedky tak, aby mohli byť náležitosti tohto zákona uspokojené. Navrhovaná úprava je v súlade s Ústavou Slovenskej republiky, ďalšími všeobecne záväznými právnymi predpismi, ako aj medzinárodnými zmluvami, ktorými je Slovenská republika viazaná. Vážené kolegyne, kolegovia, chcem vás poprosiť, aby sme spoločne hlasovaním posunuli zákon do druhého čítania tak, aby sme  doriešili aj tento určitý rest, ktorý zostal Národnej rade tak trochu ešte z minulého funkčného obdobia, pretože Najvyšší kontrolný úrad patrí Národnej rade Slovenskej republiky. Ďakujem pekne.